Kalász István

*miről, kedvesem?*

Gondolkodtam reggelig. Arról írjak verset

hogy: A fakéregbe vésett szív ugyanott marad.

A szív magasságában? Tegyem még hozzá: A

kéregbe metszett szív idővel repedezik. Vagy

arról: A madarak a tarvágás után a fényben keringenek.

A fát keresik? Vagy inkább: Alelnöke lett költőknek.

Nyakában lánccal könnyű ingben göndören hajol meg.

Vagy inkább arról: A fahíd korhad a között amit érzek és

amit mondhatok. Vagy: A harmadik kávé után kés van

a szívemben? Vagy arról: Nem tudom mi lesz? Vagy

arról: Csak állok az ablakban. És nézem a fákat. Vagy arról

hogy szeretem a madártejet? Vagy inkább rajzoljak rétet

erdőt ösvényt hegyet. Neked. És majd megyünk felfelé

a fák között?